
SOCIALINĖS PARAMOS SKYRIAUS VYRIAUSIOJO SPECIALISTO PAREIGYBĖS APRAŠYMAS

I SKYRIUS
 PAREIGYBĖS CHARAKTERISTIKA 

1. Socialinės paramos skyriaus vyriausiasis specialistas (toliau – vyriausiasis specialistas) yra karjeros valstybės tarnautojas. 

II SKYRIUS
PASKIRTIS  

2. Socialinės paramos skyriaus vyriausiojo specialisto pareigybė reikalinga vykdyti ir įgyvendinti Lietuvos Respublikos įstatymus, poįstatyminius aktus, Lietuvos Respublikos Vyriausybės nutarimus ir kitus teisės aktus socialinės paramos, išmokų vaikams ir tikslinių kompensacijų klausimais.

III SKYRIUS
VEIKLOS SRITIS

3. Šias pareigas einantis valstybės tarnautojas vykdo specialiosios veiklos srities - socialinės paramos administravimo- funkcijas.

IV SKYRIUS
SPECIALIEJI REIKALAVIMAI ŠIAS PAREIGAS EINANČIAM VALSTYBĖS TARNAUTOJUI

4. Valstybės tarnautojas, einantis šias pareigas, turi atitikti šiuos specialiuosius reikalavimus: 
4.1. Turėti aukštąjį universitetinį (magistro kvalifikacinis laipsnis), socialinių  mokslų studijų srities išsilavinimą;
4.2. Turėti ne mažesnę kaip 1 metų darbo patirtį socialinės paramos arba tikslinių kompensacijų skyrimo srityje;
4.3. Mokėti dirbti kompiuterinėmis programomis: MS Word, MS Excel, MS Outlook, Internet Explorer;
4.4. Būti susipažinusiam su Lietuvos Respublikos piniginės socialinės paramos nepasiturintiems gyventojams įstatymu, Lietuvos Respublikos išmokų vaikams įstatymu, Lietuvos Respublikos socialinės paramos mokiniams įstatymu, Lietuvos Respublikos tikslinių kompensacijų įstatymu,  Lietuvos Respublikos paramos mirties atveju įstatymu, Lietuvos Respublikos socialinių paslaugų įstatymu, Lietuvos Respublikos civiliniu kodeksu, Lietuvos Respublikos Vyriausybės nutarimais, Lietuvos Respublikos socialinės apsaugos ir darbo ministro įsakymais, kitais teisės aktais, reglamentuojančiais socialinę paramą ir socialines paslaugas, viešąjį administravimą, vietos savivaldą, valstybės tarnybą;
4.5. Savarankiškai planuoti ir organizuoti savo darbinę veiklą, mokėti kaupti, sisteminti, apibendrinti informaciją, rengti išvadas bei teikti pasiūlymus, būti pareigingam, atsakingam, darbščiam, kūrybingam, komunikabiliam ir sugebėti spręsti iškilusias problemas, sklandžiai dėstyti mintis raštu ir žodžiu;
4.6. Būti susipažinusiam su dokumentų rengimo ir įforminimo bei raštvedybos taisyklėmis.

V SKYRIUS
ŠIAS PAREIGAS EINANČIO VALSTYBĖS TARNAUTOJO FUNKCIJOS

5. Šias pareigas einantis valstybės tarnautojas atlieka šias funkcijas:
5.1. Vykdo rajono socialinės paramos, išmokų vaikams ir tikslinių kompensacijų skyrimo teisėtumo kontrolę;
5.2. Priima ir konsultuoja socialinės paramos, išmokų vaikams ir tikslinių kompensacijų, socialinių paslaugų klausimais rajono gyventojus, seniūnijų, įstaigų darbuotojus, siekiant suteikti reikiamą klientui informaciją;
5.3. Priima iš gyventojų prašymus ir tvarko dokumentus, konsultuoja gyventojus siekiant paskirti atitinkamą išmoką arba kompensaciją; 
5.4. Koordinuoja socialinės pašalpos gavėjų telkimą visuomenei naudingai veiklai atlikti;
5.5. Priima iš gyventojų prašymus vienkartinei pašalpai skirti valstybės ginkluoto pasipriešinimo (rezistencijos) dalyviams – kariams savanoriams ir jų laidojimo išlaidoms padengti, rengia administracijos direktoriaus įsakymo projektą dėl išmokos paskyrimo ir išmokėjimo;
5.6. Priima iš gyventojų prašymus vienkartinei pašalpai skirti žuvusių pasipriešinimo 1940-1990 metų okupacijoms dalyvių šeimoms, rengia administracijos direktoriaus įsakymo projektą dėl išmokos paskyrimo ir išmokėjimo;
5.7. Priima iš gyventojų prašymus vienkartinei kompensacijai skirti asmenims, sužalotiems atliekant būtinąją karinę tarnybą sovietinėje armijoje ir šioje armijoje žuvusiųjų šeimoms, rengia administracijos direktoriaus įsakymo projektą dėl kompensacijos paskyrimo ir išmokėjimo;
5.8. Priima iš gyventojų prašymus laidojimo kompensacijai skirti mirus nepriklausomybės gynėjams, nukentėjusiems nuo 1991 m. sausio 11-13 d. ir po to vykdytos SSRS agresijos, rengia administracijos direktoriaus įsakymo projektą dėl kompensacijos paskyrimo ir išmokėjimo;
5.9. Priima iš gyventojų prašymus ir tvarko dokumentus paramai skirti užsienyje mirusio (žuvusio) Lietuvos Respublikos piliečio palaikams parvežti į Lietuvos Respubliką, parengia sprendimo dėl išmokos skyrimo projektą;
5.10. Dalyvauja sudaromų komisijų darbe, siekiant savivaldybės administracijos tikslų įgyvendinimo;
5.11. Ruošia rajono tarybos sprendimų ir administracijos direktoriaus įsakymų projektus skyriaus kompetencijos klausimais;
5.12. Nagrinėja gyventojų pareiškimus, skundus bei prašymus ir parengia atsakymų į juos projektus, siekiant užtikrinti teisingą su socialine parama susijusių teisės aktų įgyvendinimą;
5.13. Tikrina  reikalingų dokumentų nuorašų atitikimą originalui ir patvirtina juos, siekiant užtikrinti teikiamų dokumentų tikrumą;
5.14. Rengia ketvirtines socialinės priežiūros socialinės rizikos šeimoms teikimo savivaldybėje ir socialinės globos teikimo asmenims su sunkia negalia  ataskaitas ir teikia jas Socialinės apsaugos ir darbo ministerijai;
5.15. Planuoja lėšų poreikį socialinei priežiūrai socialinės rizikos šeimoms teikti;
5.16. Bendradarbiauja su kitomis valstybės ir savivaldybių institucijomis, siekiant išsiaiškinti aktualius socialinės paramos, išmokų vaikams, šalpos išmokų ir socialinių paslaugų klausimus;
5.17. Užsako socialines korteles, jas išduoda asmenims, kuriems socialinė pašalpa ir (ar) išmokos vaikams teikiamos nepinigine forma;
5.18. Surašo buities tyrimo aktus, siekiant įvertinti asmens (šeimos) gyvenimo sąlygas;
5.19. Vykdo kitus nenuolatinio pobūdžio skyriaus vedėjo pavedimus, kad būtų pasiekti savivaldybės strateginiai tikslai.  

VI SYRIUS 
ŠIAS PAREIGAS EINANČIO VALSTYBĖS TARNAUTOJO PAVALDUMAS

6. Šias pareigas einantis valstybės tarnautojas tiesiogiai pavaldus skyriaus vedėjui (-ai).
	______________________________________________


Susipažinau
_______________
(Parašas)
_______________
(Vardas pavardė)
_______________
(Data)

